**Integruota veikla „Ant gero žiedo ir bitė tupia“ (1-2 klasėms)**

(Veiklai ruošiamasi įvairių pamokų metu. Ji skirta visai klasės bendruomenei).

**Tikslas:** sužinoti apie bitininkystę, jos papročius praeityje ir kas apie bites žinoma dabar.

**Uždaviniai:** paklausyti sakmių, pasimokyti skaičiuočių, minti mįsles, pažaisti ir padainuoti apie bites; įsiminti 2-3 žodžius (gryciutė, pasmirc, būžukas); į veiklą aktyviai įtraukti klasės bendruomenę.

**Atitiktis Etninės kultūros programos mokymo turiniui:** srities ,,Pasaulėjauta, žmogaus ryšys su gamta ir ūkinė veikla“ tema *Žmogus ir gamta senojoje pasaulėžiūroje.*

**Integraciniai ryšiai:** Lietuvių kalba ir literatūra; Visuomeninis ugdymas; Gamtos mokslai; Muzika; Šokis; Technologijos; Dailė.

**Mokymo(si) priemonės**: vilna, vėlimo adatos (nuvelti bites prizams- atsakymams į klausimus), akvarelė, guašas, kreidelės (erdvės puošimui), bičių vaškas, žvakių liejimo ratelis.

**Ugdomos kompetencijos:** pažinimo, kūrybiškumo, socialinė, emocinė ir sveikos gyvensenos, kultūrinė.

**Integruotos veiklos esmė:**

1. Lietuviui bičių gyvenimas – darbštumo, vieningumo, pasiaukojimo bendram labui pavyzdys**.**
2. Lietuva – legendinis kraštas, kur medaus upės tekėjo ir teka vaško krantais... Bičių nauda žmogui.
3. Bičiulystė – pats geriausias bendruomenės (komandos) formavimo būdas.

**Integruotos veiklos eiga:**

**Vaikai sueina į salę.**

**Mokinys.**

Kas ten skraido visą dieną,  
Pailsėt negali.  
Su dryžuotu sijonėliu  
Ir plonais sparneliais.  
  
Kas ten šnabžda raudongalviui  
Dobilui į ausį?  
Kas ten saulės spindulėliais  
Sau burnelę prausia?  
  
Tai bitutė triūsia, pluša  
Tarp margų gėlelių –  
Su dryžuotu sijonėliu  
Ir plonais sparneliais.  
  
Bitė renka saldų medų  
Po geltoną laša.  
O kokiam gi ąsotėly  
Bitė medų meša? (J. Degutytė)

**Sutartinė „Skrido bitė laukeliu“.**

**Mokytoja.** Saulutei kiek aukščiau palypėjus į dangaus kalną, pasklinda aplinkui paukščių klegesys. Šilti spinduliai pažadina visa, kas sustingęs žiemos vargą kentėjo. Naujienos kiekvieną dieną. Kiekvieną dieną nauji garsai, naujos spalvos, nauji kvapai.

Saulutė nepamiršta pažvelgti ir į sodą, kur po truputį bunda avilių gyventojos – bitelės.

Ar žinote, kaip Dzūkijoje vadinami aviliai? – gryciute. „Gryciutė, tylus sodelis ir bicininko neapsiniaukus išvaizda – ko daugiau bitėms“ – sako dzūkai.

**Žaidimas „Žydi bičių gėlės“.**

**Mokytoja.** Tačiau ne visą laiką bitelės gyveno žmogaus pašonėje. Labai seniai, dar vadinamais rankiojimo laikais, medžio drevėje aptiko žmogus labai saldų produktą, kurį, tikriausiai dėl to, kad rago medyje, pavadino medumi.

**Mokinys (-ė).**Ei, paklausykit, užminsiu jums mįslę: „Ne žmogaus taisytas, o skanumas neapsakytas. Kas?“

**Mokinys (-ė).**Ir aš noriu užminti: „Gardi košytė iš visų laukų surinkta. Kas?“

**Mokinys (-ė).** Tiesą žmonės sako, kad bitės darbas sunkus. Ale medutis tai skanus...

**Mokytoja.** Taip žmonės pradėjo verstis bitininkyste. Iš pradžių ji buvo miškinė – kuomet žmogus ieškodavo miške bičių ir, radęs drevę (uoksą), korius su medumi išsipjaudavo, o bites tiesiog palikdavo be maisto. Dažniausiai bitelės mirdavo.

Bet bėgant laikui žmogus suprato, jog išmirus bitėms ir patys gali likti be medaus. Tad dalį korių su medumi pradėjo palikinėti drevėje, kad bitės neštų nektarą.

**Mokinys (-ė).** Anksčiau tų drevių buvo visur pilna, nes buvo labai daug bičių.

**Mokinys (-ė).** Žmonės net sakydavo: „Bitės dūzgia visur, jų pilnas miškas“.

**Mokinių - „piemenukų“ – pokalbis.**

**Mokinys (-ė) – „piemenukas/piemenaitė“.** Kai žydėjo viržiai, medumkos, tai ganyt karves girioj sunku buvo. Reikėjo apsirišt ausis ir kaklą su skarele, o veidui apsigint turėti nedidelę beržinę šluotelę. Eini ir vis šmėžuoji. Ai, buvo bičių...

**Mokinys (-ė) – „piemenukas/piemenaitė“.** Piemenį tai kožnas vaišino medum, kai kopė.

**Mokinys (-ė) – „piemenukas/piemenaitė“.** Ryte tik pasakydavo „Atgink prie tos ar tos drevės“ ir baigta. O kai nueini, tai po ta dreve atsiklaupi, sukalbi maldelę ir gauni medaus. Kiek nori...

**Mokinys (-ė) – „piemenukas/piemenaitė“.** Ale jei nenugeni, kai paprašė, tai vakare tėvui apskųs: „Koks tavo vaikas – vyresnių neklauso“.

**Mokinys (-ė) – „piemenukas/piemenaitė“.** O dabar išsiskaičiuokime ir eisime pažaisti.

Ritė bitė be nagų,

Rinkis binkis be ausų,

Aus baus, bus medaus,

Tiktai kas tą medų gaus? Jis!

**Žaidimas „Bitelė“.**

**Mokytoja.** Papasakosiu jums vieną istoriją.

Viename kaime gyveno toks senelis – didelis bitininkas. Turėjo 40 bičių avilių. Eina jis kartą keliu ir sutinka skrendant bičių spiečių. Nusiėmė senelis kepurę ir bitės nutūpė ant jo kepurės. Bet visos nesutilpo. Tai jis kepurę su bitėmis nešasi, o kitos paskui skrenda. Nešdamasis taip bites, jis sutinka kitą žmogų, ale važiuotą. Privažiavęs senelį, tasai ir sako, kiba koks burtininkas, kad paskui jį bitės skrenda. Nebuvo jis joks burtininkas, bet labai mylėjo bites ir bitės tai suprato.

**Mokinys (-ė).** Bitės yra protingos, jos nemyli blogų ir pavydžių žmonių.

**Mokinys (-ė).** Sako, kad gero žmogaus bitės nekanda.

**Mokytoja.** O kas nutinka bitelei, jei ji kam nors įgelia? – numiršta, kaip dzūkai sakytų „pasmirė“. Ar žinote kodėl? Paklausykite sakmės. „Dievas sukūrė visus gyvulius ir leido kiekvienam pasirinkti sau ginklą. Kiškis pasiėmė ilgas kojas, ežys aštrius ir smailius dyglius, šuo aštrius dantis, ožys smailius ragus. Kai atėjo eilė bitei, ji prašė dievo tokio geluonio, jog kiekvienas gyvulys, kurį ji įgelsianti, mirtų. Bet to ji negavo, atvirkščiai - jei kam nors įgels, pati turės mirti.“

Nereikia pulti visokiais būdais tų nuodų šalinti, nes tai geras vaistas. Teisybė, geluonį ištraukti reikia.

**Mokinys (-ė).** Mūsų senoliai į bites žiūrėjo su pagarba, kaip „Dievo žmogui skirtą būžuką“.

**Mokinys (-ė).** Eidami pro dirbančias bites, kaip ir pro dirbantį žmogų, linkėdavo – „Padėk, Dieve“.

**Mokinys (-ė).** Negalima sakyti, kad bitės ėda, reikia sakyti, kad valgo.

**Mokinys (-ė).** Bitelės numiršta, o mirusias reikia į žemę įkasti.

**Mokinys (-ė).** Net Kūčių vakarą bitininkas aplanko miegančius avilius ir pabeldęs kviečia biteles į Kūčias.

**Mokinys (-ė).** Žmonės bitėms pranešdavo apie šeimininko – bitininko – mirtį ar kitą nelaimę. Taip pat ir apie būsimas vestuves.

**Mokytoja.** Giedrą dieną, jau kovo pradžioje, rūpestingas bitininkas, nuėmęs uždangalus, klausosi bičių cypimo – jos prašosi, kad atvertų joms plyšelius. Tuomet bitėms duoda maisto – medaus ar ištirpinto cukraus – ant rugių šiaudelių, „kad bitės neįklimptų“. Balandžio antroje pusėje – jos išleidžiamos, o gegužės mėnesį, kai pradeda žydėti sodai, prasideda bičių darbas, jos neša medų. O didžiausias darbymetis būna birželio – liepos mėnesiais.

**Mokinys (-ė).** Šįryt vasarai paliepus

Pagiry pražydo liepos.

Į didžiulę girios tylą

Liepos gelsvą kvapą pila.

Prisirinkus ligi sočiai

Bus pilni medaus ąsočiai.

**Mokytoja.** Ar išgirdote, kokį medį labiausiai myli bitės?

**Mokinys (-ė).** Bitės mums dovanoja ne tik medų. Iš vaško darydavo žvakes.

**Mokinys (-ė).** Iš medaus gamindavo Kūčių kleckučius, Velykų midų. Vašku išliedavo valtis. Liedavo moteriškų kurpaičių padus, siuvėjai stiprindavo siūlus.

**Ratelis „Skrisk skrisk, bitute“** (dalyvauja visa bendruomenė)

**Mokytoja.** O dabar visus kviečiu į dirbtuvėles, kur kiekvienas pasigaminsite po vaško žvakelę (lieja vaško žvakes).

**Pokalbis apie tautosaką ir tautosakos žanrus**

Lietuvių kalbos ir literatūros, muzikos pamokose su mokiniais verta prisiminti, kas yra tautosaka, kokios yra tautosakos rūšys. Klausimai pokalbiui:

1. Ką reiškia žodis *tautosaka?* (Jis sudarytas iš dviejų žodžių: *tauta + sako*. Tai tautos žodinė kūryba, perduodama iš kartos į kartą. Šios kūrybos esminis bruožas yra kolektyviškumas, tradiciškumas (tik iš kartos į kartą perteikiama tautosaka išlieka gyva ištisus šimtmečius), taip pat tautiškumas – tautosakoje atsiskleidžia tautai būdingos kalbos įvairovė, poetinės ypatybės ir pan.).

2. Kas yra *smulkioji tautosaka*? (**Mįslės** – alegorinis posakis, reikalaujantis atminti, įspėti.Pvz.:Juoda karvė visus gyvius pargriovė. (Naktis) **. Minklės** – sakytinės tautosakos žanro skyriui priklausančių įminamų ar įspėjamų alegorinių klausimų visuma, sukaupta lietuvių tautos. Pvz.: Kas gimsta marškiniuose, o miršta nuogas? (Sūris) **Patarlės** – pastovūs vaizdingi apibendrinamojo pobūdžio posakiai, kurie gyvuoja tradicijos būdu. Patarlėmis neretai ko nors pamokoma, patariama.Pvz.: sukasi kaip bitė apie žiedą. **Priežodis** – tai tradicinis taiklus pastebėjimas, trumpas komentaras. Pvz.: Atitiko kirvis kotą. **Palyginimas** - vaizdingumo dėlei sugretinami bei lyginami du skirtingų kategorijų dalykai, turį tarpusavy kokį nors panašumą. Pvz.: Sėdi kaip ant žarijų. **Skaičiuotės** – trumpi ritmiški kūrinėliai, pagal kuriuos žaidžiant pasiskirstoma, kam teks gaudyti, nežiūrėti ar pan. Pvz.: Adata, padata, Šypso, vypso, Kunkul, munkul, Pukšt!  **Greitakalbės**, kartais dar vadinamos greitašnekėmis – tai neilgi, dažniausiai vieno sakinio posakiai, kuriuose pasikartoja keletas sunkiai ištariamų garsų. Pvz.: Šikšna šikšnelė šikšniškai surišta (šikšna- nerauginta oda, vartojama pakinktams, kasdienei avalynei). **Garsų pamėgdžiojimai** – trumpi, kartais eiliuoti kūrinėliai, kuriais imituojami įvairių [gyvūnų](https://lt.wikipedia.org/wiki/Gyv%C5%ABnas) balsai ir kai kurių darbų metu girdimi garsai. Pvz.: Kuliama [spragilu](https://lt.wikipedia.org/wiki/Spragilas): Pliek rugelį –Šok grūdelis…).

5. Kas yra *pasakojamoji tautosaka*? (**Pasaka** - pasakojamasis fantastinis kūrinys. Gali būti liaudies, literatūrinės pasakos: gyvulinės, stebuklinės, buitinės, nuotykių pasakos. **Padavimas** (istorinė sakmė) - tai kūrinys, vaizduojantis tam tikrų konkrečių istorinių arba geografinių objektų atsiradimą, jų pavadinimų kilmę ir pan. **Sakmėse** aiškinama pasaulio ir gamtos reiškinių kilmė, vaizduojamas žmogaus susidūrimas su mitinėmis būtybėmis. **Pasakėčia** - trumpas alegoriškas pamokomasis pasakojimas. **Anekdotas** - trumpas komiškas kūrinys, turintis staigią, efektyvią pabaigą. ir kt.).

6. Kas yra *dainuojamoji tautosaka*? **Dainos** (kalendorinių apeigų, jaunimo, darbo, šeimos švenčių, karo, pasipriešinimo, kt.). **Lopšinės** - neilgos dainelės (dažnai improvizacinės), kurios atliekamos supant, raminant, migdant vaikus. **Sutartinės** - daugiabalsės [lietuvių liaudies dainos](https://lt.wikipedia.org/wiki/Lietuvi%C5%B3_liaudies_dainos), dar vadintos **saugėmis** ( dėl stipraus ir gruboko atlikimo). **Dainuojamieji rateliai-žaidimai** - paprastai tai vieno ar kelių posmų tekstai, kurie šokant daug sykių kartojami; vienų jų turinys daugiau ar mažiau nuosekliai vaizduojamas veiksmu. **Dainuojamosios pasakos** be galo trumpos, dažnesni dainuojamieji intarpai - jie pabrėžia svarbesnes siužeto dalis, pasako užkeikimus, magines formules.

**Refleksija. (Pasirinkti).**

**Mąstymo žamėlapis - Apibrėžimo žemėlapis.** (Mokiniai vardija viską, ką žio apie bites.)

**Mąstymo raktai: kūrybiškumo raktas** (mokytoja užduoda klausimą „Kas būtų, jeigu...?)

**klausimų raktas** (mokytoja pasako vieną žodį, pvz. bitė, o vaikai užduoda klausimus draugams).

*Veiklos aprašą parengė*: Alytaus lopšelio – darželio ,,Volungėlė“ priešmokyklinio ugdymo mokytoja Lina Bubnienė

Ratelis - Skrisk skrisk, bitute- el. išteklius. Prieiga internete: <https://youtu.be/YZmH85AMk-0?si=h42NMehA8CSiLNgu> (Ratelio ,, Skrisk skrisk, bitute“ vaizdo įrašas).

Ratelis – Žydi bičių gėlės - el. išteklius. Prieiga internete: <https://www.youtube.com/watch?v=9M3pxYGki30> (Ratelio ,, Žydi bičių gėlės“ vaizdo įrašas).

Sakmė – Bitės ginklas - el. išteklius. Prieiga internete: <https://www.vaikams.lt/sakmes/bites-ginklas.html>

GRIGONIS, Matas. *200 žaidimų*. 1988. - ,,Bitelė“ 18 p. (žaidimas- ratelis).

VĖLIUS, Norbertas (sudarytojas). *Sužeistas vėjas*. - 2005 – “Bitininkas Makauskas” 50 p. (sakmė)



